**З А П И С Н И К**

**са састанка ужег састава** **Посебне међуминистарске радне групе за израду четвртог Акционог плана за период од 2020. до 2022. године и реализацију учешћа Републике Србије у иницијативи Партнерства за отворену управу**

Састанак је одржан 3. септембра 2020. године путем *zoom* платформе, са почетком у 11.00 часова.

Састанку су присуствовали:

**Драгана Брајовић -** Министарство државне управе и локалне самоуправе;

**Данило Родић -** Министарство државне управе и локалне самоуправе;

**Снежана Печенчић –** Министарство културе и информисања;

**Дејан Стојановић -** Министарство културе и информисања;

**Жарко Степановић** – Канцеларија за сарадњу са цивилним друштвом;

**Марија Кујачић** – Канцеларија за ИТ и електронску управу;

**Невена Галоња** - Канцеларија за ИТ и електронску управу;

**Нинослав Кекић** – Републички секретаријат за јавне политике;

**Тања Максић** – БИРН;

**Драган Ђорђевић –** Одбор за људска права Ниш;

**Иван Грујић** – Одбор за људска права Ниш;

**Вукашин Обрадовић** – Грађанске иницијативе;

**Ивана Теофиловић** – Грађанске иницијативе.

 У складу са договором постигнутим на 3. састанку Посебне међуминистарске радне групе за израду четвртог Акционог плана за период од 2020. до 2022. године и реализацију учешћа Републике Србије у иницијативи Партнерство за отворену управу (у даљем тексту Радна група)**,** овај састанак је организован ради ближег разматрања два предлога обавеза:

**Обавеза 17**. Формирање јединствене информационе платформе путем које би заинтересовани за учешће на републичким, покрајинским и локалним јавним конкурсима за суфинансирање производње медијских садржаја подносили пројектне пријаве и извештаје о реализацији

**Обавеза 18**. Увођење обавезе дефинисања јавног интереса код пројектног суфинансирања медијског садржаја на локалном нивоу.

На почетку састанка **Драгана Брајовић** је укратко представила предлог обавезе 17, уз навођење најважнијих елемената дискусије са 3. састанка Радне групе, након чега је дала реч Жарку Степановићу, како би присутнима представио праксу Канцеларије за сарадњу са цивилним друштвом у прикупљању података о буџетским средствима намењеним подршци цивилном друштву, од фазе планирања до фазе њиховог извршења, односно реализације подржаних пројеката.

**Жарко Степановић** (Канцеларија за сарадњу са цивилним друштвом) информисао је присутне да Канцеларија од 2014. године користи апликацију на основу које се електронским путем сакупљају подаци о финансирању удружења, задужбина и фондација са сва три нивоа власти, након чега се ти подаци обрађују и на основу њих се израђују и објављују годишњи збирни извештаји о утрошку средстава која су као подршка програмским активностима обезбеђена и исплаћена удружењима и другим организацијама цивилног друштва из средстава буџета Републике Србије. Ова апликација се контантно унапређује са сваким новим циклусом прикупљања података, с тим да је највећи недостатак самог процеса то што извештаји касне. Канцеларија је такође развила и апликацију Календар конкурса, у којој се могу наћи сви конкурси органа са сва три нивоа власти који ће бити расписани у текућој години.

Имајући у виду постојање наведених апликација од којих је Календар конкурса јавно доступан, док je апликација за прикупљање резултата спроведених конкурса интерног карактера и служи за припрему годишњих збирних извештаја, Канцеларија тренутно предузима кораке у правцу повезивања ове две апликације, са циљем да се на једном месту нађу подаци о планираним конкурсима и њихови резултати који ће се приказивати у реалном времену. У контексту прикупљања података о резултатима конкурса и додељеним средствима, Степановић је нагласио да за сада не постоји законска обавеза органа да достављају податке на овај начин, али да је дугогодишња пракса резултирала високим одзивом органа управе са сва три нивоа власти.

Надовезујући се на претходно излагање, а узимајући у обзир предлог обавезе 17. о којој се дискутује, **Данило Родић** (Министарство државне управе и локалне самоуправе) је нагласио да кључну разлику између онога што ради Канцеларија и онога што је предложено обавезом 17. и планирано од стране Министарства културе и информисања представља постојање обавезе органа управе да чине јавно доступним податке о издвојеним буџетским средствима путем одређених платформи. Наиме, кад је у питању апликација коју развија Канцеларија за сарадњу са цивилним друштвом, не постоји законска обавеза органа да такве податке достављају, већ само добра пракса, док Министарство културе и информисања, како је на претходном састанку напоменуто, има намеру да, кроз измену закона којим ће бити створени предуслови за формирање платформе, пропише и обавезу таквог начина извештавања, чиме би се обезбедила свеобухватност и поузданост таквих података.

Говорећи о дилеми са састанака Радне групе о томе да ли креирати платформу која би обухватила и поступак аплицирања на конкурсе намењене сугинансирању медијских садржаја, **Тања Максић** (БИРН) је напоменула да, када су у питању медији, у случају да се одлучи да се, уместо апликације за пријављивање на конкурсе, развија апликација која би садржала податке о њиховим резултатима, постоји бојазан да би органи који већ имају обавезу уписивања података у Регистар медија, два пута морали да уносе исте податке о резултатима.

У оквиру дискусије о томе да ли податке за будућу платформу требало да достављају добитници средстава или органи који средстава додељују, **Вукашин Обрадовић** (Грађанске иницијативе) је истакао да би уписивање података требало да буде обавеза органа управе који додељују средства, као и то да би оно требало да буде сукцесивно, одмах по завршетку конкурса. Он је додао да се услед недостатка јединствене платформе дешава да поједини апликанти исте пројекте достављају на више адреса и добијају буџетска средства од стране више органа, због чега би таква, јединствена платформа била врло корисна и у погледу превенције од могућих злоупотреба у овом смислу.

**Снежана Печенчић** (Министарство културе и информисања) је нагласила да су решења која се односе на оба предлога обавеза о којима се дискутује садржана у Медијској стратегији и да ће се смернице дефинисане Стратегијом пратити. Када је у питању формирање јединствене информационе платформе она је истакла да треба имати у виду да ће се обухватити како конкурси, тако и појединачна давања, с обзиром на то да суфинансирање медијских садржаја обухвата оба вида финансирања. Печенчић је напоменула да ће се током израде закона дефинисати ко ће бити у обавези да доставља податке, органи управе или апликанти, док је потребно да се упис података врши од самог почетка до завршетка конкурса, а након тога је потребно уписати и коначне резултате. Још једном је подсетила да је за спровођење овакве мере неопходно изменити законски оквир, али и да је Министарство културе и информисања става да у овом тренутку платформа треба да обухвати информације и податке о додељеним средствима, не и могућност подношења предлога пројеката.

**Нинослав Кекић** (Републички секретаријат за јавне политике) заложио се за идеју да се развој информационе платформе најпре фокусира на објављивање података који се односе на пројектно суфинансирање из домена медија, уз напомену да је кључно да платформа буде креирана тако да оставља простор за укључивање осталих органа управе који додељују буџетска средства у другим областима. На тај начин, постојала би само једна платформа за све органе, а не више њих, што би резултирало и смањењем трошкова за њено одржавање. Он је напоменуо да би од кључне важности било да се на изменама Закона о јавном информисању и медијима ради паралелно са израдом платформе како би сама платфома могла да прати законска решења и обрнуто, како Закон не би предвидео елементе које није могуће технички реализовати.

**Марија Кујачић** (Канцеларија за ИТ и електронску управу) напоменула је да је веома важно обезбедити да се подаци дигитализују у тренутку њиховог настанка – што значи да није упутно преписивати их у апликацију са достављених докумената. Она је такође нагласила да је, с обзиром на то да ће платформу користити бројни корисници, потребно направити стандарде (униформни подаци), као и да је потребно да они који уносе податке од тога имају неку корист – као што је на пример генерисање извештаја од тих података.

**Драгана Брајовић** (Министарство државне управе и локалне самоуправе) информисала је присутне да кроз програм Регионалне школе за јавну управу (Респа) постоји могућност да се ангажују експерти који би израдили платформу. За ту потенцијалну врсту помоћи потребно је да аплицира орган државне управе, односно Министарство културе и информисања. Она је такође напоменула да је важно дефинисати кораке за спровођење ове активности.

**Тања Максић** (БИРН) је предложила да би један од првих корака могао да буде израда анализе која би обухватила моделе и добре праксе у вези са израдом овакве платформе, са предлогом техничких решења која би помогла радној групи задуженој за измену закона да брже усваја одређена решења на основу података и добре припреме.

**ЗАКЉУЧАК:**

**Након дискусије представница Министарства културе и информисања предложила је да се обавеза 17. дефинише како следи: Формирање јединствене информационе платформе за пројектно суфинансирање из области јавног информисања.**

**Такође је закључено да је потребно радити паралелно на измени законског оквира и изради платформе, ради усаглашавања законских решења са техничким могућностима, као и да ће Министарство културе и информисања размотрити могућност да ради израде анализе аплицира за средства код Регионалне школе за јавну управу.**

**У складу са наведеним закључцима са састанка, Тања Маскић (БИРН) ће доставиће коригован образац за обавезу Министарству културе и информисања које затим припремити финални предлог обавезе.**

Након тога се приступило разматрању предлога обавезе 18.

У уводном делу, **Снежана Печенчић** (Министарство културе и информисања) је разјаснила да је јавни интерес у области јавног информисања дефинисан законом, као и да то важи за све нивое власти, уз напомену да у оквиру сваке тачке којима је дефинисан јавни интерес постоји могућност да се он остварује кроз различите активности, у које спада, између осталог, и пројектно суфинансирање, односно теме којима ће се бавити медијски садржаји, а које доприносе остваривању јавног интереса. То значи да се кроз ову обавезу неће дефинисати јавни интерес на локалном нивоу, јер је већ дефинисан Законом о јавном информисању и медијима за све нивое, али постоји могућност да се све оно што је дефинисано као јавни интерес разради кроз одређене одређене теме. Она је напоменула да се код пројектног суфинансирања, када се расписује конкурс или се средства дају појединачно, утврђују критеријуми који су одлучујући за доделу средстава. Сваки орган јавне власти када објављује јавни позив утврђује ближе критеријуме који одређују теме које су приоритетне у одређеном периоду, на одређеном подручју. Са аспекта Министарства, суштина ове обавезе треба да буде да се пре одређивања ближих критеријума, односно опредељивања тема које су приоритетне за одређено подручје и објављивања самог конкурса, одрже јавне расправе, како би се дефинисале теме којима се унапређује јавни интерес на одређеном подручју, у одређеном периоду. Пенченчић је закључила да је Министарство културе и информисања спремно да у том правцу приступи изменама Закона о јавном информисању и медијима у роковима предвиђеним Медијском стратегијом и пратећим акционим планом.

**Вукашин Обрадовић (**Грађанске иницијативе), као предлагач обавезе, сложио се са образложењем и потврдио да се у предлогу ради о темама у оквиру постојећег јавног интереса. Такође је напоменуо да је потребно дефинисати и процедуре за јавне расправе.

**ЗАКЉУЧАК:**

**Министарство културе и информисања кориговаће првобитни предлог обавезе на одговарајућем обрасцу за израду Акционог плана.**

Састанак је завршен у 13.00 часова.

Министарство државне управе

и локалне самоуправе